SKRIFTLIG FORESPØRGSEL P-1919/99

af Alexandros Alavanos (GUE/NGL) til Kommissionen

(14. oktober 1999)

Om: Nedskæringer af bevillinger til programmer under den græske forbrugerorganisation EKPIZO

EKPIZO er en kendt græsk forbrugerorganisation, som er anerkendt af Den Europæiske Union, som også finansierer nogle af dens programmer. For nylig skete der som følge af en afgørelse truffet af generaldirektorat XXIV, som med tilbagevirkende kraft iværksatte afgørelse nr. 283/1999/EF(1) om etablering af en generel ramme for Fællesskabets aktiviteter til fordel for forbrugerne med virkning fra februar 1999, en bevillingsnedskæring på 15 mio. drachmer af det samlede skyldige beløb og en indefrysning af bevillingerne til EXPIZOs to programmer for 1999, som var blevet vedtaget i 1998.

Eftersom det ikke er anført i afgørelsen, at den har tilbagevirkende kraft, bedes Kommissionen oplyse:

1. Af hvilken grund skete disse nedskæringer af bevillingerne til EXPIZOs programmer, og

2. hvilke foranstaltninger har den til hensigt at træffe, for at der kan ske en fortsættelse af finansieringen af disse programmer, som blev vedtaget inden offentliggørelsen af ovennævnte afgørelse?

(1) EFT L 34 af 9.2.1999, s. 1.

Svar afgivet på Kommissionens vegne af David Byrne

(22. november 1999)

Kommissionen anerkender ikke som sådan de nationale forbrugerorganisationer. Den har udpeget over 125 organisationer, herunder en række græske organisationer, bl.a. Ekpizo, som den holder direkte orienteret om sine foranstaltninger vedrørende forbrugerbeskyttelse i EU.

Ekpizo har i flere år fremlagt forslag om projekter, der skulle medfinansieres af Kommissionen. I 1997 indvilligede Kommissionen i at finansiere to projekter til et samlet beløb af 260 941 (81 mio. GRD). I 1998 finansierede Kommissionen ét projekt (39 752). For 1999 er der godkendt to Ekpizo-projekter i henhold til de procedurer, der er fastsat i retsgrundlaget, dvs. Europa-Parlamentets og Rådets afgørelse nr. 283/1999/EF af 25. januar 1999 om etablering af en generel ramme for Fællesskabets aktiviteter til fordel for forbrugerne.

I henhold til artikel 7 i den kontrakt, som Ekpizo har underskrevet, besluttede Kommissionen at udføre en finansrevision vedrørende de to projekter, der blev finansieret i 1997. Man fandt hovedsageligt, at der var forsømmelser i bogføringen, hvilket umuliggjorde en kontrol med de samlede udgifter og de samlede indtægter; der forelå uofficielle kvitteringer for lønninger til freelance-ansatte og fra leverandører, skønt officielle fakturaer er påkrævet i henhold til Kommissionens regler; og det var umuligt at konstatere, om Kommissionens tilskud rent faktisk var blevet modsvaret af en indbetaling fra modparten. Som følge heraf besluttede Kommissionen sig for ikke at udbetale det fulde beløb for de to projekter, men at tilbageholde en sum på 15 mio. GRD. Det udgør en nedskæring på mindre end 20 % i forhold til den planlagte bevilling og svarer til de udgifter, som ikke var blevet behørigt dokumenteret.

Revisionen viste også klart, at Ekpizo ikke rådede over tilstrækkelige egne ressourcer til at udføre de to store projekter i 1999. De samlede udgifter til de to projekter beløb sig oprindeligt til 572 605, hvoraf 50 % skulle finansieres af Ekpizos egne midler. Ekpizo besluttede derfor at trække det ene af de to godkendte projekter tilbage. Hvad angår det tilbageværende projekt for 1999, blev den 15. oktober 1999 fastsat som sidste frist til at fremlægge et finansielt antageligt projektforslag. Kommissionen har på nuværende tidspunkt ikke modtaget en ændret ansøgning.

Beslutningerne vedrørende Ekpizos projekter drejer sig følgelig snarere om de grundlæggende regler for finansforvaltning end om afgørelse 283/1999/EF som sådan.